Document ID: 32007R1392

EUROOPA PARLAMENDI JA NÕUKOGU MÄÄRUS (EÜ) nr 1392/2007,
13. november 2007,
millega muudetakse nõukogu määrust (EÜ) nr 2223/96 seoses rahvamajanduse arvepidamise andmete edastamisega
(EMPs kohaldatav tekst)
EUROOPA PARLAMENT JA EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 285 lõiget 1,
võttes arvesse komisjoni ettepanekut,
võttes arvesse Euroopa Keskpanga arvamust (1),
toimides asutamislepingu artiklis 251 sätestatud korras (2)
ning arvestades järgmist:
(1)
Nõukogu 25. juuni 1996. aasta määrus (EÜ) nr 2223/96 ühenduses kasutatava Euroopa rahvamajanduse ja regionaalse arvepidamise süsteemi kohta (3) sisaldab ühistest standarditest, määratlustest, liigitustest ja arvepidamiseeskirjadest koosnevat raamistikku liikmesriikide kontode koostamiseks ühenduse nõuete kohaselt, et saada liikmesriikide vahel võrreldavaid tulemusi. Kõnealuses määruses sätestatud 1995. aasta Euroopa arvepidamise süsteemi tuntakse kui „ESA 95”.
(2)
Võrreldavad, asjakohased ja õigeaegsed terviklikud rahvamajanduse arvepidamise andmed on vajalikud rahapoliitika elluviimiseks majandus- ja rahaliidus, majanduspoliitika tõhusaks koordineerimiseks ning struktuuri- ja makromajanduspoliitikaks.
(3)
Määruse (EÜ) nr 2223/96 B lisas sätestatakse rahvamajanduse arvepidamise tabelid andmetega, mis tuleb komisjonile edastada määratud tähtaja jooksul. Lisaks sellele nähakse komisjonile lisaandmete esitamine ette järgmiste määrustega: komisjoni 3. veebruari 2000. aasta määrus (EÜ) nr 264/2000 nõukogu määruse (EÜ) nr 2223/96 rakendamise kohta seoses avaliku sektori lühiajalise rahandusstatistikaga, (4) Euroopa Parlamendi ja nõukogu 10. juuni 2002. aasta määrus (EÜ) nr 1221/2002 valitsemissektori muude kontode kui rahastamiskontod kvartaliandmete kohta, (5) Euroopa Parlamendi ja nõukogu 10. märtsi 2004. aasta määrus (EÜ) nr 501/2004 valitsemissektori rahastamiskontode kvartaliandmete kohta, (6) nõukogu 28. juuni 2004. aasta määrus (EÜ) nr 1222/2004 kvartaalset valitsemissektori võlga käsitlevate andmete kogumise ja edastamise kohta (7) ning Euroopa Parlamendi ja nõukogu 6. juuli 2005. aasta määrus (EÜ) nr 1161/2005 muude kontode kui rahastamiskontode kvartaliandmete koostamise kohta institutsiooniliste sektorite kaupa (8). Käesolev määrus ei hõlma nimetatud määrustega reguleeritud andmeid, kuid käesolevas põhjenduses osutatud kuues määruses toodud tabelid ja andmed moodustavad üheskoos rahvamajanduse arvepidamise andmete täieliku edastamisprogrammi.
(4)
Rahvamajanduse arvepidamise andmete edastamisprogrammi tuleks ajakohastada, et võtta arvesse kasutajate muutuvaid vajadusi ja uusi poliitilisi prioriteete ning uue majandustegevuse arengut Euroopa Liidus.
(5)
Rahvamajanduse arvepidamise andmete edastamisprogramm peaks arvesse võtma mõnedes liikmesriikides programmi võrdlusperioodil toimunud põhjalikke poliitilisi ja statistilisi muutusi.
(6)
Majandus- ja rahaliidu teabevajadusi käsitlevas majandus- ja rahanduskomitee 25. mai 2004. aasta aruandes, mille nõukogu kiitis heaks 2. juunil 2004, rõhutatakse vajadust muuta edastamisprogrammi nii, et see vastaks majandus- ja rahaliidu tegevuskava ja Lissaboni strateegia nõuetele.
(7)
Usaldusväärne statistiline baas riigieelarvete ülesehituse kohta on Lissaboni strateegia kohaselt majandusreformi jaoks ülioluline ning tervise, hariduse ja sotsiaalkaitse alaste andmete edastamine aitaks seda saavutada. Kõnealuste andmete edastamine peaks pärast teabe vabatahtliku edastamise etappi muutuma kohustuslikuks.
(8)
Kuna käesoleva määruse eesmärki, nimelt selliste ühtsete statistikastandardite loomist, mis võimaldavad koostada ühtlustatud rahvamajanduse arvepidamise andmeid, ei suuda liikmesriigid piisavalt saavutada ning seetõttu on seda parem saavutada ühenduse tasandil, võib ühendus võtta meetmeid kooskõlas asutamislepingu artiklis 5 sätestatud subsidiaarsuse põhimõttega. Kõnealuses artiklis sätestatud proportsionaalsuse põhimõtte kohaselt ei lähe käesolev määrus nimetatud eesmärgi saavutamiseks vajalikust kaugemale.
(9)
Käesoleva määrusega ettenähtud meetmed on kooskõlas statistikaprogrammi komitee ja monetaar-, finants- ja maksebilansistatistika komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 2223/96 artikli 3 lõige 1 asendatakse järgmisega:
„1. Liikmesriigid edastavad komisjonile (Eurostat) B lisas esitatud kontod ja Tabelid igale Tabelile kehtestatud tähtaja jooksul, kui lisas toodud eranditest ei tulene teisiti.”
Artikkel 2
Määruse (EÜ) nr 2223/96 B lisa asendatakse käesoleva määruse lisaga.
Artikkel 3
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Strasbourg, 13. november 2007

Labels: 12
2
19
18